Rocchigiani szabadlábon
Szabadlábra helyezték Graciano Rocchigiani exvilágbajnok félnehézsúlyú ökölvívót. A berlini bíróság nem fogadta el az ügyészség beadványát,ennek köszönheti a 38 éves botrányhõs, hogy nem kell január végéig rács mögött maradnia.
A bokszolót még tavaly decemberben tartóztatták le, miután megvert néhány rendõrt, s egyiküknek betörte az orrát. 

Rocchigianinak nem ez volt az elsõ összeütközése a törvénnyel. 1997-ben nyolchónapos felfüggesztett börtönbüntetést kapott, mert elõbb útszéli stílusban pocskondiázott, majd ütlegelt egy rendõrt. Két évvel késõbb jogosítvány nélkül vezetett, ennek négyhónapos felfüggesztett börtön lett a vége.

Tavaly bevonták a vezetõi engedélyét, mert ittasan árokba hajtott. Az eset után 12 800 eurós bírság megfizetésére kötelezték. Összességében most egyéves büntetést kellett volna letöltenie.